
הצעת חוק העונשין (תיקון מס' 83) (צווי הפסקת שימוש למקום המשמש לביצוע עברות זנות), התשס"ה-2004 (קריאה ראשונה), של חה"כ זהבה גלאון (פ/1316). אישור לקריאה שנייה ושלישית - סיום הדיון והצבעה



היו"ר מיכאל איתן: 

	בוקר טוב, אני מתכבד לפתוח את הישיבה.

	קורא סעיף 1.

רונה קדמי:

	אנו מבקשים לכתוב: תובע – כמשמעותו או קצין בדרגת פקד שהוסמך לכך בידי המפקח הכללי של משטרת ישראל.

איל זנדברג:

	זה כולל פרקליט, תובע משטרתי, והם מבקשים להוסיף גם קצין חקירות.

רונה קדמי:

	שהוסמך להגשת בקשות על פי חוק זה. זה חשוב, כי בשלב זה לא נמצאים בהליך שכבר הוגש כתב אישום בהכרח, אנו נמצאים בשלב של חקירה. בדרך כלל בשלבים האלה מי שמטפל בהגשת בקשות אלה חוקרים, קצינים. שיטת ההסמכה הזו מצויה גם בחוקים אחרים, שחוקרים או קצינים הוסמכו על ידי מפכ"ל מדרגה מסוימת והלאה - מוסמכים להגיש בקשות לבית המשפט.

היו"ר מיכאל איתן: 

	מאיזה דרגה?	

רונה קדמי:

	לקחנו את זה בדומה להצעה שיש כרגע לגבי קניין רוחני, דובר שם על קצין בדרגת פקד ומעלה שהוסמך על ידי המפקח הכללי של משטרת ישראל. המפכ"ל צריך שתהיה הסמכה.

היו"ר מיכאל איתן: 

	 מה זה ההסמכה הזו? מביאים פתק, הוא חותם פעם במאה שנה, והוא הוסמך. הוא רואה אותו? שואל אותו? שואל מי זה?

רונה קדמי:

	זה יכול להיות בעלי תפקידים מסוימים.

היו"ר מיכאל איתן: 

	 מה שיקול הדעת שלו? אני לא הייתי מסכים לעולם, גם בחוקים אחרים, שזה יהיה סתם הסמכה. אני לא צריך את ההסמכה. זה פיקציה.


רונה קדמי:

	 ממש לא.

היו"ר מיכאל איתן: 

	תיתנו הוראות לפקדים. מה, קם פקד בבוקר והולך לבית המשפט? מחליט שהוא תובע לפי הצעת החוק הזו והולך לבית המשפט?

רונה קדמי:

	כדי שיהיה סדר וזה יתאים גם לחקיקה אחרת- -

היו"ר מיכאל איתן: 

	 גם בחקיקה אחרת זה לא בסדר. תשנו שם. למה אני צריך את זה בחוק? למפכ"ל יש סמכות מחר בבוקר להוציא הנחיה פנימית ששום פקד לא יגיש אלא אם הוא קיבל ממנו הסמכה. מה זה כל זה? אתם לא קובעים כלום, אתם עושים צחוק מהחוק, אין לו מלה ומשמעות. למה בחוק צריך להיות כתוב משהו שאין לו משמעות מבחינת המחוקק?

	המשטרה זה ארגון היררכי, יש שם הוראות, פקודות והנחיות. אתם רוצים לא כל פקד, רק פקד שקיבל הסמכה. תעשו את זה. למה את צריכה שזה יהיה כתוב בחוק? אני לא מרחיב. אם אתם אומרים: הסמכה - אני מוכן, יסמיך מי שעבר קורס, השתלמות. סתם לומר הסמכה - תעשו את זה אצלכם, יש לכם הסמכות. למה אני צריך לכתוב דבר מיותר בחוק, שלמשטרה יש סמכות ממילא, למפכ"ל להסמיך את מי שהוא רוצה? מה אכפת לך? למה את צריכה שיהיה כתוב כאן דווקא פקד? הוא יכול לקחת כל פקד, יסמיך את מי שהוא רוצה. אם אני כותב שהוא יסמיך, זה ממילא קיים בפקודת המשטרה, אני לא מרגיש שאני עושה משהו נכון.

רונה קדמי:

	זה יצור סדר.

איל זנדברג:

	זה מכוון את המשטרה לחשוב, זה לא עניין של מה בכך. 

היו"ר מיכאל איתן: 

	 בסדר, אני מסכים.

איל זנדברג:

	אז מוסיפים: קצין בדרגת פקד ומעלה שהוסמך לכך בידי המפכ"ל למשטרה, המפקח הכללי של משטרת ישראל.

היו"ר מיכאל איתן: 

	 קורא סעיף 2(א)(1).

איל זנדברג:

	ביטלנו את התנאי של ביצוע עברות בעבר.


היו"ר מיכאל איתן: 

	קורא סעיף 2(א)(2).
	
רונה קדמי:

	ראוי שלאור הרמה הראייתית הנדרשת, שאומרת אם שוכנע כי קיים יסוד סביר לחשד שהוא יבצע, היסוד הסביר צריך להישקל בין היתר גם על בסיס קיומו של חשד סביר לביצוע עברות קודמות. כלומר סעיף (2), זה עלול לכוון אותו לכך שהיו הרשעות על עברות קודמות בעבר, לכוון אותו לכך שהוא יוכל גם להשתכנע על בסיס זה שיש חשד סביר לביצוע עברות קודמות במקום, לאו דווקא הרשעות. אני מבקשת להוסיף כמה מלים לפני המלים "ביצוע עברות", בין היתר – קיומו של חשד סביר לביצוע העברות, והיתר נשאר אותו דבר.

היו"ר מיכאל איתן: 

	 לא צריך.

עודד ברוק:

	ביצוע עברות זה אומר שהיתה הרשעה. 

איל זנדברג:

	לא בהכרח.

היו"ר מיכאל איתן: 

	 עוברים הלאה.

	קורא סעיף 2(ב), (ג), (ד), (ה).

איל זנדברג:

	 כאן הערה שהעירה לי רחל, צריך לראות אם היא מוצדקת; האם יש צורך לאפשר גם לתובע לבקש שוב לשנות את תנאי הצו אחרי שהוא ניתן, או אולי רק צריך לאפשר לתובע לצמצם את הצו, אבל לא לשנותו.

רחל גרשוני:

	יש סעיף לאחר מכן על שינוי נסיבות. (ה)(2) זה על שינוי נסיבות. האם צריך יותר מזה?

היו"ר מיכאל איתן: 

	 אפשר: בית משפט וכו' רשאי לצמצם את ההגבלות בצו.

רונה קדמי:

	יכול להיות שזה לא רק לצמצם, אולי לשנות, כי הגבלה מסוימת לא מתאימה.

איל זנדברג:

	 בלאו הכי הם יכולים ליזום את ההליך תמיד.


עודד ברוק:

	מצד שני, מה זה "לצמצם"?

היו"ר מיכאל איתן: 

	 אז תשאירו את זה כך ונגמר העניין.

	קורא סעיף 2(ו), (ז).

איל זנדברג:

	זה חשוב – הכל מחדש, יצטרכו להוכיח.

היו"ר מיכאל איתן: 

	קורא סעיף (3)(א)(1).

נסים זאב:

	 יש התייחסות למה שהערתי בזמנו, אם יש חדר בבית מלון, מבחינת התופעה ששוכרים חדרים, וזה נהפך להיות בית בושת.
	
היו"ר מיכאל איתן: 

	 אז נגד בעל בית המלון, אם זה ישמש באופן קבוע.

נסים זאב:

	 נגיד שכרו חדר 101, מחר שוכרים חדר 102.

היו"ר מיכאל איתן: 

	 אנו לא יכולים לפתור את כל הבעיות.

נסים זאב:

	 אני רוצה שיבוא לידי ביטוי, שמי ששוכר חדר במבנה – לא משנה אם הוא עובר חדר, יראו את המקום כמקום- -

היו"ר מיכאל איתן: 

	 אם בית מלון משמש באופן קבוע, אפשר יהיה לסגור אותו, לא משנה באיזה חדר עושים את זה. אם תוכיח שבית מלון מסוים מנוהל על מנת לשמש לזנות באופן קבוע, יסגרו לך את כל בית המלון.

	קורא סעיף 3(א)(2).

	קורא סעיף 3(ב).

	קורא סעיפים 4, 5, 6, 7. 


נסים זאב:

	 הצווים האלה הם מינהליים?

היו"ר מיכאל איתן: 

	 יש ויש.

איל זנדברג:

	יש מסלול מינהלי ויש מסלול שיפוטי. המסלול המינהלי מוגבל עד כדי 30 יום לתקופות קצרות לפי הצורך, אבל מקסימום 30 יום. 

נסים זאב:

	 זה בא להחלטת שופט, גם המינהלי, נכון?

איל זנדברג:

	לא, אם הוא נותן צו לשבעה ימים והצו פוקע ואף אחד לא עותר נגד, נגמר. אך יש זכות לבוא לבית המשפט, לבקר, לשנות. הצו השיפוטי הוא עד 90 יום, ואפשר להאריכו שוב ושוב.

נסים זאב:

	 למשל בצווי הריסה, גם מינהלי מחייב החלטת שופט.

איל זנדברג:

	אך התוצאה פה היא זמנית, לא מיידית.

היו"ר מיכאל איתן: 

	 שם הרסת את המקום. פה אתה לא הורס. סוגר – יכול לפתוח.

איל זנדברג:

	אתה לא חייב לסגור אפילו. אתה יכול לומר לו: אל תפעל בלילה.

עודד ברוק:

	אם אפשר להבהיר את הנקודה שדיברנו עליה קודם; החוק מנחה את בית המשפט אילו שיקולים לשקול כאשר הוא- -

היו"ר מיכאל איתן: 

	 אולי נצביע קודם ואז תעירו את הערותיכם.

אורי שדה:

	יש מספר הערות שנראות לנו רלוונטיות לעניין של סחר. כשאנו באים לתת את הסמכות הזו, מנינו פה ארבע עברות, ויש עוד עברה או שתיים שרלוונטיות; יש חטיפה לשם חבלה או עברת מין- -


היו"ר מיכאל איתן: 

	 מה זה קשור למקום? אדם כזה ילך לבית סוהר בכל מקרה. הוא משתמש במקום קבוע לחטיפה? 

אורי שדה:

	כשמדברים על סחר בבני אדם, זה לאו דווקא קשור למקום.

היו"ר מיכאל איתן: 

	 הוא קשור. גם חטיפה קשורה למקום הכליאה של אדם. סחר מרמז יותר על מקום, משרד, מסמכים, כספת, יש כל מיני מקומות שאנשים עושים בהם פעולות סחר. אם יש מקום קבוע כזה – כן. 

אורי שדה:

	מקום שמשמש להחזיק את הנשים כשהן יוצאות לשירות ליווי.

רחל גרשוני:

	זה לא מיועד לדברים כמו כליאת שווא, שאמנם קשורים למסכת הסחר, אך זה חוק שמיועד- -

היו"ר מיכאל איתן: 

	 למה לא למשל למקום שמאחסנים רכוש גנוב?

אורי שדה:

	כרגע מחפשים את עניין הסחר.

היו"ר מיכאל איתן: 

	 רחל האירה את עיניי; האופי של החוק הזה מיועד למקומות שיפריעו בעיקר ללקוחות להגיע, למנוע את הגישה של הלקוחות.

עודד ברוק:

	הצעת החוק מנחה את בית המשפט, אילו בחינות הוא צריך לבחון כשהוא נותן צו הגבלה שיפוטי. אחת הבחינות היא שנעברה עברה, אפשר להגיד שזה כאשר האדם הורשע. זה אומר שיכול להיווצר מצב שתפסתי במקום הזה זנות, העמדתי אפילו לדין אבל עדיין אין הכרעת דין, אני לא יכול להשתמש בזה כדי להוכיח.

היו"ר מיכאל איתן: 

	 לא רוצה להיכנס לזה.

	 מי בעד העברת החוק לקריאה שנייה ושלישית? פה אחד.

	תודה רבה, הישיבה נעולה.


הישיבה ננעלה בשעה 09:45.
